Fælles holdning (EF) nr. 25/2000

fastlagt af Rådet den 30. marts 2000

med henblik på vedtagelse af Europa-Parlamentets og Rådets direktiv om vurdering af bestemte planers og programmers indvirkning på miljøet

(2000/C 137/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 175, stk. 1,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

under henvisning til udtalelse fra Regionsudvalget(3),

efter proceduren i traktatens artikel 251(4), og

ud fra følgende betragtninger:

(1) I henhold til traktatens artikel 174 skal Fællesskabets miljøpolitik bl.a. bidrage til bevarelse, beskyttelse og forbedring af miljøkvaliteten, beskyttelse af menneskers sundhed og en forsigtig og rationel udnyttelse af naturressourcerne, og den skal bygge på forsigtighedsprincippet; i henhold til traktatens artikel 6 skal miljøbeskyttelseskrav integreres i udformningen af Fællesskabets politikker og aktioner, især med henblik på at fremme en bæredygtig udvikling.

(2) Femte handlingsprogram på miljøområdet: Mod en bæredygtig udvikling - Det Europæiske Fællesskabs program for politik og handling i forbindelse med miljøet og bæredygtig udvikling(5), suppleret med Rådets afgørelse nr. 2179/98/EF(6) om revision heraf, bekræfter, at det er vigtigt at vurdere planers og programmers sandsynlige indvirkning på miljøet.

(3) Miljøvurdering er et vigtigt værktøj til integrering af miljøhensyn i udarbejdelsen og vedtagelsen af visse planer og programmer, som kan få væsentlig indvirkning på miljøet i medlemsstaterne, fordi det herved sikres, at der tages hensyn til en sådan indvirkning af gennemførelsen af planer og programmer under deres udarbejdelse, og inden de vedtages.

(4) Vedtagelse af miljøvurderingsprocedurer i forbindelse med udarbejdelsen af planer og programmer vil gavne erhvervslivet, idet det får en mere ensartet ramme at arbejde inden for, når de relevante miljøoplysninger inddrages i beslutningsprocessen; medtagelse af en bredere række faktorer i beslutningsprocessen vil bidrage til mere bæredygtige og effektive løsninger.

(5) De forskellige miljøvurderingsordninger, som anvendes i medlemsstaterne, bør indeholde en række fælles proceduremæssige krav, der er nødvendige for at bidrage til et højt miljøbeskyttelsesniveau.

(6) De miljøvurderingsordninger for planer og programmer, som anvendes i Fællesskabet, bør sikre, at der foretages passende grænseoverskridende høringer, når gennemførelsen af en plan eller et program, som udarbejdes i en medlemsstat, kan få væsentlig indvirkning på miljøet i en anden medlemsstat.

(7) Det er derfor nødvendigt på fællesskabsplan at fastlægge en minimumsramme for miljøvurdering, som fastsætter de overordnede principper for miljøvurderingsordningen og overlader det til medlemsstaterne at fastlægge detaljerne, jf. subsidiaritetsprincippet; Fællesskabet handler kun i det omfang, det er nødvendigt for at nå traktatens mål.

(8) Dette direktiv er af proceduremæssig karakter, og kravene i det bør enten integreres i eksisterende procedurer i medlemsstaterne eller indsættes i specielt udarbejdede procedurer; for at undgå dobbeltarbejde bør medlemsstaterne, hvor det er hensigtsmæssigt, tage hensyn til, at vurderingerne vil blive foretaget på forskellige niveauer i hierarkiet af planer og programmer.

(9) Alle planer og programmer, som udarbejdes for en række sektorer, og som fastsætter en ramme for fremtidige anlægstilladelser til projekter, der er opført i bilag I og II til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(7), og alle planer og programmer, som skal vurderes i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(8), kan få væsentlig indvirkning på miljøet og bør som hovedregel underkastes en systematisk miljøvurdering; når de fastlægger anvendelsen af små områder på lokalt plan eller udgør mindre ændringer af ovennævnte planer eller programmer, bør de kun vurderes, hvis medlemsstaterne fastslår, at de kan få væsentlig indvirkning på miljøet.

(10) Andre planer og programmer, som fastlægger rammen for fremtidige anlægstilladelser til projekter, har ikke nødvendigvis væsentlig indvirkning på miljøet i alle tilfælde og bør kun vurderes, hvis medlemsstaterne fastslår, at de kan have en sådan indvirkning.

(11) Når medlemsstaterne træffer sådanne afgørelser, bør de tage hensyn til de relevante kriterier, der er fastsat i dette direktiv.

(12) Nogle planer eller programmer er på grund af deres særlige karakteristika ikke omfattet af dette direktiv.

(13) Når en vurdering er påkrævet i henhold til dette direktiv, bør der udarbejdes en miljørapport med relevante oplysninger som fastsat i dette direktiv, der fastlægger, beskriver og vurderer den væsentlige indvirkning på miljøet, som gennemførelsen af planen eller programmet kan få, og rimelige alternativer under hensyntagen til planens eller programmets mål og geografiske anvendelsesområde; medlemsstaterne bør meddele Kommissionen alle foranstaltninger, som de træffer vedrørende miljørapporters kvalitet.

(14) For at gøre beslutningsprocessen mere gennemsigtig og for at sikre, at de oplysninger, der gives med henblik på vurderingen, er omfattende og pålidelige, er det nødvendigt at fastsætte, at myndigheder med relevant ansvar på miljøområdet og offentligheden skal høres under vurderingen af planer og programmer, og at der skal fastsættes rimelige tidsfrister for høring, herunder afgivelse af udtalelser.

(15) Hvor gennemførelsen af en plan eller et program, som er udarbejdet i en medlemsstat, kan få væsentlig indvirkning på miljøet i andre medlemsstater, bør der finde konsultationer sted med de pågældende medlemsstater, og de relevante myndigheder og offentligheden bør underrettes og have mulighed for at udtale sig.

(16) Der bør tages hensyn til miljørapporten og udtalelserne fra de berørte myndigheder og offentligheden samt til resultaterne af eventuelle grænseoverskridende høringer under udarbejdelsen, og inden planen eller programmet vedtages eller underkastes den lovgivningsmæssige procedure.

(17) Medlemsstaterne bør sikre, at de berørte myndigheder og offentligheden underrettes, og at der stilles relevante oplysninger til rådighed for dem, når en plan eller et program vedtages.

(18) Hvor der både efter dette direktiv og efter anden relevant fællesskabslovgivning som f.eks. Rådets direktiv 79/409/EØF af 2. april 1979 om beskyttelse af vilde fugle(9), direktiv 92/43/EØF (eller direktiv .../.../EF om rammerne for Fællesskabets vandressourcepolitik)(10) er pligt til at gennemføre vurderinger af indvirkningen på miljøet, kan medlemsstaterne for at undgå dobbeltvurdering fastsætte koordinerede eller fælles procedurer til opfyldelse af kravene i den relevante fællesskabslovgivning.

(19) Kommissionen bør udarbejde en første rapport om anvendelsen og virkningen af dette direktiv fem år efter dets ikrafttræden og derefter hvert syvende år; med henblik på yderligere integration af miljøbeskyttelseskravene og under hensyn til erfaringerne bør den første rapport i givet fald ledsages af forslag til ændring af dette direktiv især med hensyn til muligheden for at udvide dets anvendelsesområde til andre områder/sektorer og andre typer planer og programmer -

UDSTEDT FØLGENDE DIREKTIV:

Artikel 1

Formål

Formålet med dette direktiv er at sikre et højt miljøbeskyttelsesniveau og at bidrage til integrationen af miljøhensyn under udarbejdelsen og vedtagelsen af planer og programmer med henblik på at fremme bæredygtig udvikling ved sikring af, at der i overensstemmelse med dette direktiv gennemføres en miljøvurdering af bestemte planer og programmer, som kan få væsentlig indvirkning på miljøet.

Artikel 2

Definitioner

I dette direktiv forstås ved:

a) "planer og programmer": planer og programmer samt ændringer deri

- som udarbejdes og/eller vedtages af en national, regional eller lokal myndighed, eller som udarbejdes af en myndighed med henblik på vedtagelse af parlament eller regering via en lovgivningsprocedure, og

- som kræves ifølge love og administrative bestemmelser

b) "miljøvurdering": udarbejdelse af en miljørapport, gennemførelse af høringer, hensyntagen til miljørapporten og til resultaterne af høringerne ved beslutningstagning samt underretning om afgørelsen i overensstemmelse med artikel 4- 9

c) "miljørapport": den del af dokumentationen vedrørende planen eller programmet, som indeholder de oplysninger, der kræves i artikel 5 og i bilag I

d) "offentligheden": fysiske eller juridiske personer og foreninger, organisationer eller grupper heraf.

Artikel 3

Anvendelsesområde

1. Der skal for de i stk. 2- 4 omhandlede planer og programmer, som kan få væsentlig indvirkning på miljøet, gennemføres en miljøvurdering, som skal være i overensstemmelse med dette direktivs artikel 4- 9.

2. Med forbehold af stk. 3 gennemføres der en miljøvurdering for alle planer og programmer:

a) som udarbejdes inden for landbrug, skovbrug, fiskeri, energi, industri, transport, affaldshåndtering, vandforvaltning, telekommunikation, turisme, fysisk planlægning og arealanvendelse, og som fastlægger rammerne for fremtidige anlægstilladelser til de projekter, der er omhandlet i bilag I og II til direktiv 85/337/EØF, eller

b) for hvilke det på grund af den sandsynlige indvirkning på lokaliteter er besluttet, at der kræves en vurdering i medfør af artikel 6 eller 7 i direktiv 92/43/EØF.

3. For planer og programmer som omhandlet i stk. 2, der fastlægger anvendelsen af mindre områder på lokalt plan eller angiver mindre ændringer i de pågældende planer og programmer, skal der kun gennemføres en miljøvurdering, hvis medlemsstaten fastslår, at de kan få væsentlig indvirkning på miljøet.

4. Medlemsstaterne afgør, om planer og programmer, som ikke falder ind under stk. 2, men som fastlægger rammerne for fremtidige anlægstilladelser til projekter, kan forventes at få væsentlig indvirkning på miljøet.

5. Medlemsstaterne afgør, om de planer eller programmer, som er omhandlet i stk. 3 og 4, kan få væsentlig indvirkning på miljøet, enten ved at undersøge hvert enkelt tilfælde eller ved at opstille typer af planer og programmer eller ved at kombinere de to metoder, i alle tilfælde under hensyntagen til de relevante kriterier, der er nævnt i bilag II.

6. Ved undersøgelsen af det enkelte tilfælde og ved opstillingen af typer af planer og programmer, jf. stk. 5, høres de i artikel 6, stk. 3, omhandlede myndigheder.

7. Medlemsstaterne sørger for, at resultatet i henhold til stk. 5, gøres offentligt tilgængeligt.

8. Følgende planer og programmer er ikke omfattet af dette direktiv:

- planer og programmer, som alene tjener et nationalt forsvarsformål og et civilt beredskabsformål

- finansielle og budgetmæssige planer og programmer

- planer og programmer, som er omfattet af programmeringsperioden 2000- 2006 i henhold til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(11) eller af programmeringsperioderne 2000- 2006 og 2000- 2007 i henhold til Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(12).

Artikel 4

Generelle forpligtelser

1. Den miljøvurdering, der er omhandlet i artikel 3, gennemføres under udarbejdelsen og inden vedtagelsen af eller indledningen af lovgivningsproceduren for en plan eller et program.

2. Kravene i dette direktiv skal enten integreres i medlemsstaternes gældende procedurer for vedtagelse af planer og programmer eller indarbejdes i de procedurer, medlemsstaterne indfører med henblik på at efterkomme dette direktiv.

3. Når planer og programmer indgår i et hierarki, tager medlemsstaterne med henblik på at undgå dobbeltvurdering hensyn til, at vurderingen i overensstemmelse med dette direktiv gennemføres på forskellige niveauer i hierarkiet.

Artikel 5

Miljørapport

1. Når der kræves en miljøvurdering efter artikel 3, stk. 1, udarbejdes der en miljørapport, hvori den sandsynlige væsentlige indvirkning på miljøet af planens eller programmets gennemførelse og rimelige alternativer under hensyn til planens eller programmets mål og geografiske anvendelsesområde fastlægges, beskrives og evalueres. De oplysninger, der skal afgives med henblik herpå, er nævnt i bilag I.

2. Den miljørapport, der udarbejdes efter stk. 1, skal indeholde de oplysninger, som med rimelighed kan forlanges under hensyntagen til den aktuelle viden og de gængse vurderingsmetoder, samt til, hvor detaljeret planen eller programmet er, hvad den/det indeholder, på hvilket trin den/det befinder sig i beslutningsforløbet, og hvorvidt bestemte forhold vurderes bedre på et andet trin i det pågældende forløb, således at dobbeltvurdering undgås.

3. Relevante oplysninger, som foreligger om planernes eller programmernes indvirkning på miljøet, og som er indhentet på andre trin af beslutningsforløbet eller i forbindelse med anden fællesskabslovgivning, kan benyttes med henblik på at give de oplysninger, der er nævnt i bilag I.

4. De i artikel 6, stk. 3, omhandlede myndigheder skal høres, når der tages stilling til, hvor omfattende og detaljerede de oplysninger skal være, som skal indgå i miljørapporten.

Artikel 6

Høringer

1. Udkastet til planen eller programmet og den miljørapport, som er udarbejdet i overensstemmelse med artikel 5, stilles til rådighed for de myndigheder, der er omhandlet i stk. 3 i nærværende artikel, og for offentligheden.

2. De i stk. 3 omhandlede myndigheder og den i stk. 4 omhandlede offentlighed skal tidligt have konkret lejlighed til inden for en passende frist at udtale sig om udkastet til planen eller programmet og den ledsagende miljørapport, inden planen eller programmet vedtages, eller lovgivningsproceduren indledes.

3. Medlemsstaterne udpeger de myndigheder, som skal høres, og som på grund af deres specifikke miljøansvar kan blive berørt af indvirkningen på miljøet af planers eller programmers gennemførelse.

4. Medlemsstaterne identificerer offentligheden med henblik på stk. 2, herunder også relevante ikke-statslige organisationer f.eks. sådanne, der fremmer miljøbeskyttelse, og andre berørte organisationer.

5. De nærmere ordninger for underretning og høring af myndighederne og offentligheden fastlægges af medlemsstaterne.

Artikel 7

Grænseoverskridende høringer

1. Såfremt en medlemsstat mener, at gennemførelsen af en plan eller et program, som er under udarbejdelse vedrørende dens geografiske område, kan få væsentlig indvirkning på miljøet i en anden medlemsstat, eller såfremt en medlemsstat, hvor en sådan indvirkning kan blive væsentlig, anmoder herom, skal den medlemsstat, på hvis område planen eller programmet er under udarbejdelse, inden planen eller programmet vedtages, eller lovgivningsproceduren indledes, sende en kopi af udkastet til planen eller programmet og den pågældende miljørapport til den anden medlemsstat.

2. Har en medlemsstat fået tilsendt en kopi af udkastet til planen eller programmet og miljørapporten efter stk. 1, oplyser den den anden medlemsstat om, hvorvidt den ønsker at blive hørt, inden planen eller programmet vedtages, eller lovgivningsproceduren indledes; ønsker medlemsstaten at blive hørt, indleder de berørte medlemsstater de fornødne høringer om en mulig grænseoverskridende indvirkning på miljøet af planens eller programmets gennemførelse og de planlagte foranstaltninger med henblik på at reducere eller fjerne en sådan indvirkning.

Når sådanne høringer finder sted, skal de berørte medlemstater træffe detaljerede foranstaltninger for at sikre, at de i artikel 6, stk. 3, omhandlede myndigheder og den i artikel 6, stk. 4, omhandlede offentlighed i den medlemsstat, hvor indvirkningen kan blive væsentlig, underettes og får mulighed for at fremsætte deres udtalelse inden for en rimelig frist.

3. Når medlemsstater i henhold til denne artikel skal foretage høringer, skal de ved sådanne høringers begyndelse aftale en rimelig frist for høringernes varighed.

Artikel 8

Beslutningstagning

Under udarbejdelsen og inden vedtagelsen af eller indledningen af lovgivningsproceduren for planen eller programmet skal der tages hensyn til den miljørapport, som er udarbejdet efter artikel 5, de udtalelser, der er afgivet efter artikel 6, og resultaterne af en eventuel grænseoverskridende høring, der er foretaget efter artikel 7.

Artikel 9

Underretning om afgørelsen

1. Når en plan eller et program er vedtaget, skal medlemsstaterne sørge for, at de myndigheder, der er omhandlet i artikel 6, stk. 3, offentligheden samt de medlemsstater, der er blevet hørt efter artikel 7, underrettes og får stillet følgende til rådighed:

a) planen eller programmet som vedtaget, og

b) en sammenfattende erklæring om, hvorledes miljøhensyn er integreret i planen eller programmet, og hvorledes den miljørapport, der er udarbejdet efter artikel 5, de udtalelser, der er afgivet efter artikel 6, og resultaterne af de høringer, der er foretaget efter artikel 7, er taget i betragtning i overensstemmelse med artikel 8, og om, hvorfor planen eller programmet som vedtaget er valgt, på baggrund af de andre rimelige alternativer, der har været behandlet.

2. De nærmere regler for de i stk. 1 omhandlede oplysninger fastlægges af medlemsstaterne.

Artikel 10

Forbindelser med anden fællesskabslovgivning

1. En miljøvurdering, der gennemføres efter dette direktiv, berører ikke kravene efter direktiv 85/337/EØF eller andre krav efter fællesskabsretten.

2. For planer og programmer, for hvilke der både efter dette direktiv og efter anden fællesskabslovgivning er pligt til at gennemføre en vurdering af indvirkningen på miljøet, kan medlemsstaterne fastsætte koordinerede eller fælles procedurer, som opfylder den relevante fællesskabslovgivnings krav, for bl.a. at undgå dobbeltvurdering.

Artikel 11

Oplysninger, rapporter og revision

1. Medlemsstaterne og Kommissionen udveksler oplysninger om erfaringerne med hensyn til anvendelsen af dette direktiv.

2. Medlemsstaterne meddeler Kommissionen de foranstaltninger, de træffer vedrørende miljørapporternes kvalitet.

3. Inden den ...(13) sender Kommissionen Europa-Parlamentet og Rådet en første rapport om direktivets anvendelse og virkning.

Med henblik på yderligere at integrere miljøbeskyttelseskrav i overensstemmelse med traktatens artikel 6 og under hensyntagen til den indhøstede erfaring i forbindelse med anvendelsen af dette direktiv i medlemsstaterne vil nævnte rapport i givet fald blive ledsaget af forslag til ændring af dette direktiv. Kommissionen vil især overveje muligheden for at udvide dette direktivs anvendelsesområde til andre områder/sektorer og andre former for planer og programmer.

Der udarbejdes en ny rapport hvert syvende år.

4. Kommissionen aflægger rapport om forbindelsen mellem dette direktiv og forordning (EF) nr. 1260/1999 og (EF) nr. 1257/1999 i god tid inden udløbet af programmeringsperioderne i henhold til disse forordninger.

Artikel 12

Direktivets gennemførelse

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den ...(14). Medlemsstaterne underretter straks Kommissionen om de trufne foranstaltninger.

2. De i stk. 1 nævnte love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

3. Den forpligtelse, der er omhandlet i artikel 4, stk. 1, gælder kun for de planer og programmer, for hvilke den første formelle forberedende retsakt følger efter den dato, der er nævnt i stk. 1.

4. Inden den ...(15), meddeler medlemsstaterne ud over de i stk. 1 nævnte foranstaltninger Kommissionen særskilte oplysninger om de typer planer og programmer, hvor der i overensstemmelse med artikel 3 skal gennemføres en miljøvurdering efter dette direktiv. Kommissionen stiller disse oplysninger til rådighed for medlemsstaterne. Oplysningerne ajourføres regelmæssigt.

Artikel 13

Ikrafttræden

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 14

Adressater

Dette direktiv er rettet til medlemsstaterne.

Udfærdiget den ...

På Europa-Parlamentets vegne

...

Formand

På Rådets vegne

...

Formand

(1) EFT C 129 af 25.4.1997, s. 14, og EFT C 83 af 25.3.1999, s. 13.

(2) EFT C 287 af 22.9.1997, s. 101.

(3) EFT C 64 af 27.2.1998, s. 63, og EFT C 374 af 23.12.1999, s. 9.

(4) Europa-Parlamentets udtalelse af 20. oktober 1998 (EFT C 341 af 9.11.1998, s. 18), Rådets fælles holdning af 30. marts 2000 og Europa-Parlamentets afgørelse af ... (endnu ikke offentliggjort i EFT).

(5) EFT C 138 af 17.5.1993, s. 5.

(6) EFT C 275 af 10.10.1998, s. 1.

(7) EFT L 175 af 5.7.1985, s. 40. Direktivet er ændret ved direktiv 97/11/EF (EFT L 73 af 14.3.1997, s. 5).

(8) EFT L 206 af 22.7.1992. Direktivet er senest ændret ved direktiv 97/62/EF (EFT L 305 af 8.11.1997, s. 42).

(9) EFT L 103 af 25.4.1979, s. 1. Direktivet er senest ændret ved direktiv 97/49/EF (EFT L 223 af 13.8.1997, s. 9).

(10) Skal indsættes, hvis dette direktiv vedtages inden nærværende direktiv.

(11) EFT L 161 af 26.6.1999, s. 1.

(12) EFT L 160 af 26.6.1999, s. 80.

(13) Fem år efter dette direktivs ikrafttræden.

(14) Tre år efter dette direktivs ikrafttræden.

(15) Tre år efter dette direktivs ikrafttræden.

BILAG I

Oplysninger omhandlet i artikel 5, stk. 1

De oplysninger, der i henhold til artikel 5, stk. 1, skal gives, er, med forbehold af artikel 5, stk. 2 og 3, følgende:

a) en skitsering af planens eller programmets indhold, hovedformål og forbindelser med andre relevante planer og programmer

b) de relevante aspekter af den nuværende miljøstatus og dens sandsynlige udvikling, hvis planen eller programmet ikke gennemføres

c) miljøforholdene i områder, der kan blive væsentligt berørt

d) ethvert eksisterende miljøproblem, som er relevant for planen eller programmet, herunder navnlig problemer på områder af særlig betydning for miljøet som f.eks. de områder, der er udpeget efter direktiv 79/409/EØF og 92/43/EØF

e) de miljøbeskyttelsesmål, der er fastlagt på internationalt plan, fællesskabsplan eller medlemsstatsplan, og som er relevante for planen eller programmet, og hvordan der under udarbejdelsen af den/det er taget hensyn til disse mål og andre miljøhensyn

f) den sandsynlige væsentlige indvirkning(1) på miljøet

g) planlagte foranstaltninger for at undgå, begrænse og så vidt muligt opveje enhver eventuel væsentlig negativ indvirkning på miljøet af planens eller programmets gennemførelse

h) en kort skitsering af grunden til at vælge de alternativer, der har været behandlet, og en beskrivelse af, hvorledes vurderingen er gennemført, herunder eventuelle vanskeligheder (som f.eks. tekniske mangler eller mangel på knowhow), der er opstået under indsamlingen af de krævede oplysninger

i) en beskrivelse af de påtænkte foranstaltninger til overvågning af gennemførelsen af planen eller programmet

j) et ikke-teknisk resumé af de oplysninger, der blev givet under ovennævnte punkter.

(1) Denne indvirkning bør omfatte sekundære, kumulative, synergistiske, kort-, mellem- og langsigtede, vedvarende og midlertidige, positive og negative virkninger.

BILAG II

Kriterier for bestemmelse af den sandsynlige betydning af den indvirkning på miljøet, der er omhandlet i artikel 3, stk. 5

1. Planernes og programmernes karakteristika, idet der navnlig tages hensyn til:

- i hvilket omfang planen eller programmet kan danne grundlag for projekter og andre aktiviteter med hensyn til beliggenhed, art, størrelse og driftsbetingelser eller ved tildeling af midler

- i hvilket omfang planen eller programmet har indflydelse på andre planer eller programmer, herunder også planer og programmer, som indgår i et hierarki

- planens eller programmets relevans for integreringen af miljøhensyn, specielt med henblik på at fremme bæredygtig udvikling

- miljøproblemer af relevans for planen eller programmet

- planens eller programmets relevans for gennemførelsen af Fællesskabets miljølovgivning (f.eks. planer og programmer i forbindelse med affaldshåndtering eller vandbeskyttelse).

2. Kendetegn ved indvirkningen og det område, som kan blive berørt, idet der navnlig tages hensyn til:

- indvirkningens sandsynlighed, varighed, hyppighed og reversibilitet

- indvirkningens kumulative karakter

- indvirkningens grænseoverskridende karakter

- faren for menneskers sundhed og miljøet (f.eks. på grund af ulykker)

- indvirkningens størrelsesorden og rumlige udstrækning (det geografiske område og størrelsen af den befolkning, som kan blive berørt)

- værdien og sårbarheden af det område, som kan blive berørt som følge af:

- særlige karakteristiske naturtræk eller kulturarv

- overskridelse af miljøkvalitetsnormer eller -grænseværdier

- intensiv arealudnyttelse

- indvirkningen på områder eller landskaber, som har en anerkendt beskyttelsesstatus på nationalt plan, fællesskabsplan eller internationalt plan.

RÅDETS BEGRUNDELSE

I. INDLEDNING

1. Den 3. april 1997 forelagde Kommissionen Rådet et forslag til Rådets direktiv om vurdering af bestemte planers og programmers virkning på miljøet, der er baseret på artikel 130 S, stk. 1 (nu artikel 175, stk. 1) i traktaten(1).

2. Europa-Parlamentet afgav udtalelse den 20. oktober 1998(2). Det Økonomiske og Sociale Udvalg afgav udtalelse om forslaget den 29. maj 1997(3), mens Regionsudvalget afgav udtalelse den 20. november 1997(4).

3. På baggrund af disse udtalelser fremsendte Kommissionen et ændret forslag til Rådet den 19. februar 1999(5). Regionsudvalget afgav udtalelse om det ændrede forslag den 24. september 1999(6).

4. Den 30. marts 2000 fastlagde Rådet sin fælles holdning i medfør af artikel 251, stk. 2, i traktaten (tidligere artikel 189 B).

II. MÅLSÆTNINGER

Formålet med direktivet er at sikre, at der gennemføres en miljøvurdering, og at der tages hensyn til resultaterne i udarbejdelsen og før vedtagelsen af planer og programmer, der kan få væsentlige miljøvirkninger. Det tager sigte på at supplere miljøvurderingen af projekter under "VVM"-direktivet(7), som finder sted i en senere fase af beslutningsprocessen.

III. ANALYSE AF DEN FÆLLES HOLDNING(8)

Direktivet, som det var foreslået af Kommissionen, viste sig at volde store vanskeligheder, især på grund af de vidt forskellige systemer og procedurer, der anvendes i medlemsstaterne med hensyn til udarbejdelse af planer og programmer. Især forekom det nødvendigt at klarlægge visse af forslagets elementer og især dets anvendelsesområde yderligere med henblik på at undgå problemer med gennemførelsen.

Rådet søgte derfor at sikre en så stor grad af retssikkerhed som muligt ved at definere direktivets anvendelsesområde og medlemsstaternes forpligtelser mere præcist. Forpligtelsen til at gennemføre vurderingen blev især knyttet til eksisterende krav i fællesskabslovgivningen, mens medlemsstaterne ville skulle evaluere behovet for en vurdering på baggrund af vedtagne kriterier, i tilfælde af at sådanne krav ikke findes. Denne fremgangsmåde, dvs. enten obligatorisk vurdering eller vurdering besluttet af medlemsstaterne, svarer til den, der er vedtaget for VVM-direktivet.

I sit seneste arbejde med forslaget har Rådet også ladet sig inspirere af den stigende vægt på tanken om integration af miljøhensyn i fastlæggelsen og gennemførelsen af andre aktiviteter og anerkendelsen af principperne i Århus-konventionen om adgang til oplysninger og offentlighedens medvirken i beslutningstagningen.

Som følge af ovennævnte reviderede fremgangsmåde blev teksten til forslaget temmelig gennemgribende omredigeret og omstruktureret.

A. KOMMISSIONENS ÆNDREDE FORSLAG

Rådet fulgte, delvis eller i ånden, 12 af de af Europa-Parlamentets ændringer, som Kommissionen har accepteret i dens ændrede forslag, samt elementer fra ændringer, som Parlamentet har foreslået, men som Kommissionen ikke har accepteret (en mere omfattende og udtømmende liste over sektorer, hvor direktivet vil finde anvendelse - jf. ændring 18, en eksplicit sikring af underretning og høring af myndigheder og offentligheden i den medlemsstat, der kan blive berørt af en plan eller et program, der er udarbejdet i en anden medlemsstat - jf. ændring 28 og indførelsen af en henvisning til overvågningskravene i miljøredegørelsen - jf. ændring 33). Ovennævnte omskrivning og omstrukturering af teksten betyder, at ændringerne kun sjældent kunne medtages ordret; disse findes derfor andre steder i teksten end i det originale forslag.

B. RÅDETS VÆSENTLIGSTE FORNYELSER

Præambel

De ændringer, der er foretaget i præamblen, afspejler de ændringer, der er foretaget i artiklerne.

Artikel 1 (Målsætninger)

Rådet indførte tanken om integration af miljøhensyn under udarbejdelsen og vedtagelsen af planer og programmer som et væsentligt mål på lige fod med henvisningen til bæredygtig udvikling som foreslået af Parlamentet.

I overensstemmelse ved VVM-modellen vedtog Rådet at begrænse anvendelsesområdet til planer og programmer, der kan få væsentlige virkninger på miljøet.

Artikel 2 (Definitioner)

Med henblik på at sikre en klarere skelnen mellem definitioner og anvendelsesområde, end det er tilfældet i Kommissionens forslag, blev artiklen forenklet således, at den kun indeholder definitioner.

Definitionen af "planer og programmer" blev ændret ved at gøre det tydeligere, at kun de planer og programmer er omfattet, som kræves ifølge love og administrative bestemmelser og som udarbejdes og/eller vedtages af en myndighed eller udarbejdes af en myndighed med henblik på en lovgivningsprocedure i forbindelse med medlemsstaternes forskellige procedurer og regler.

Definitionen af "ansvarlig myndighed", hvis betydning tilsyneladende varierede fra situation til situation og medlemsstat til medlemsstat, blev udeladt.

"Miljøredegørelse" blev erstattet af det mere præcise "miljørapport".

Endelig blev der indsat en generel definition af "offentligheden", der er inspireret af den, der findes i Århus-konventionen.

Artikel 3 (Anvendelsesområde)

Denne artikel er helt ny og afspejler den ændrede fremgangsmåde, som Rådet har vedtaget. I Kommissionens forslag som ændret på baggrund af Europa-Parlamentets udtalelse er der allerede henvist til planer og programmer, som fastsætter en ramme for fremtidige anlægstilladelser, og Rådet tilslutter sig denne fremgangsmåde, som dets fælles holdning bygger på. I artiklen fastlægges princippet om, at der generelt skal gennemføres en miljøvurdering for planer og programmer, som kan få væsentlige virkninger på miljøet. Herved forstås planer og programmer, som fastlægger rammerne for fremtidige anlægstilladelser til de projekter, som er omhandlet i bilag I og II i VVM-direktivet, inden for en udtømmende liste af sektorer, eller som har indflydelse på beskyttede områder i medfør af "Habitat"-direktivet.

For andre planer og programmer, som fastlægger rammerne for fremtidige anlægstilladelser til projekter, afgør medlemsstaterne, om de kan forventes at have væsentlige virkninger på miljøet, under hensyntagen til de relevante kriterier, der er nævnt i et nyt bilag II. Samme procedure anvendes i forbindelse med planer og programmer, der fastlægger anvendelsen af små områder på lokalt niveau, eller med ændringer af planer og programmer, som det principielt allerede var fastsat i artikel 4, stk. 3 og 4, i Kommissionens forslag.

Der er ligeledes fastsat en forpligtelse til at høre de berørte myndigheder. En bestemmelse om underretning af offentligheden blev flyttet fra artikel 4 i Kommissionens forslag. Visse planer og programmer af en særlig karakter (planer og programmer, der tjener et nationalt forsvarsformål og civilt beredskabsformål, og finansielle og budgetmæssige planer og programmer) er undtaget. Det samme gælder planer og programmer, der er omfattet af strukturfondenes programmeringsperiode 2000- 2005/2007 (jf. i denne forbindelse gennemførelsesdatoen, der er fastsat i artikel 12, og bemærkning til artikel 11).

Artikel 4 (Generelle forpligtelser)

Denne artikel er resultatet af en sammenlægning af artikel 3 og 4 i Kommissionens forslag. Der er tilføjet en bestemmelse, der tager sigte på at undgå dobbeltarbejde, når planer og programmer indgår i et hierarki, og vurderingen gennemføres på forskellige niveauer i hierarkiet.

Artikel 5 (Miljørapport)

Artiklen blev omformuleret, således at de væsentligste krav, herunder med hensyn til vurderingen af rimelige alternativer, er bibeholdt, mens en detaljeret beskrivelse af rapportens indhold, herunder supplerende elementer, findes i bilag I.

Artikel 6 (Høringer)

Rådet søgte på linje med Århus-konventionen at specificere, at den offentlighed, der skal høres, omfatter relevante ikke-statslige organisationer, herunder sådanne, der fremmer miljøbeskyttelse, og andre.

Artikel 9 (Underretning om afgørelsen)

I overensstemmelse med den ændring, der er foretaget i artikel 5, sikrer denne artikel underretning om planen i forhold til rimelige alternativer. Der blev også tilføjet en henvisning til integrationselementer.

Artikel 10 (Forbindelserne med anden fællesskabslovgivning)

Af rationaliseringshensyn besluttede Rådet, at der kan fastsættes koordinerede eller fælles procedurer, når vurderingsforpligtelserne henhører under forskellige retsakter.

Artikel 11 (Oplysninger, rapport og revision)

Denne revisionsbestemmelse blev gjort mere eksplicit især med hensyn til muligheden for at udvide direktivets anvendelsesområde til andre sektorer og former for planer og programmer.

Med henblik på at undgå enhver uklarhed som følge af undtagelsen af planer og programmer med forbindelse til forordningerne om strukturfondene for perioden 2000- 2006/2007, opfordredes Kommissionen endvidere til at aflægge rapport om forbindelsen mellem dette direktiv og de pågældende forordninger i god tid inden næste programmeringsperiode.

Artikel 12 (Gennemførelse)

Rådet vedtog en treårs periode til gennemførelse af direktivet i betragtning af dettes proceduremæssige kompleksitet.

Bilag I (Oplysninger, der skal gives - rapporten)

Dette bilag er gjort mere præcist og samtidig mere fuldstændigt.

Bilag II (Kriterier for bestemmelse af den sandsynlige betydning af de miljømæssige virkninger)

Dette bilag er nyt og er delvis inspireret af det tilsvarende bilag til VVM-direktivet.

(1) EFT C 129 af 25.4.1997, s. 14.

(2) EFT C 341 af 9.11.1998, s. 18.

(3) EFT C 287 af 22.9.1997, s. 101.

(4) EFT C 64 af 27.2.1998, s. 63 og EFT C 374 af 23.12.1999, s. 9.

(5) EFT C 83 af 25.3.1999, s. 13.

(6) EFT C 374 af 23.12.1999, s. 9.

(7) Direktiv 85/337/EØF om vurdering af visse offentlige og private projekters indvirkning på miljøet, som ændret ved direktiv 97/11/EF.

(8) Nummereringen af betragtninger, artikler og bilag følger den nummerering, der er anvendt i den fælles holdning.